ኣብ ግዜ በዓላትን ሰንበትን፡ ሸሞንቲኤን ብሓባር ይድውላ። ኣብ ካልኦት መዓልታት ግን፡ በብሪጋ ይሃርማ፡ ኣብ ሓንቲ ሰዓት ሓንቲ ደወል ካብ ሸሞንቲኤን ትሃርም። ኣብታ ቤተክርስቲያን፡ ንጉሆ ሰዓት ሽዱሽተ ብቋንቋ ኢንግሊዘኛ፣ ሰዓት ትሸዓተን ፈረቓን ብጥልያን፡ ሰዓት 11 ድማ ብቋንቋ ኢንግሊዘኛ እንትቕደስ፡ ሓደ ቅዳሴ ጀሚሩ ክሳብ ዝውዳእ ሸሞንቲኤን ብሓንሳብ ይሃርማ። እተን ኣብ መንደቕ ካቴድራለ ተሰቒለን ዘለዋ ሰዓታት፡ ኣርባዕቲኡ ሸነኽ ናይ ካቴድራል ዝርከባ ኮይነን፡ ካብ ዝበዝሐ ኣንፈት ናይ ኣስመራ ኴንካ ክርኣያ ይኽእላ። ካብዚ ተበጊሶም ድማ 'ዝማሪኖታት' "ወዲ ኣስመራ ሰዓት ኣይኣስርን'ዩ" ዝብሉ። መደበር ኣብ ኣስመራ ካልእ ክትርእዮ እትኽል፡ ንማሕበራዊ ናብራ፡ ፈጠራውነት፡ ኢደ ስርሓት፡ ህርኩትነትን ነበርታ እትዕዘበሉ ቦታ፡ መደብር'ዩ። ኣብዚ ቦታ፡ ንልዕሊ 60 ዓመት፡ ኣብ ምፍራይ ሓጺነ መጺን ዝሰርሑ ናይ ዕድመ ሰብ ጸጋን መናእሰያትን ኣለው። ኣብዚ እዋን'ዚ፡ ማሕረሻ፣ ፈርኔሎ፣ ሞጎጎ፣ ፊስቶ፣ መዓጹ ካልኦት ዝፈርየሉ ኮይኑ፡ ቀደም መዓር እኽሊ፣ ቀመማ ቀመም ይሽየጠሉ ነይሩ ይብሃል። ኣብዚ ቦታ ዝረኸብኩዎም ሰባት፡ "መደብር ቤት ትምህርቲ ኢደ ጥበብ'ዩ" ክብሉ ይገልጹዎ። ብዙሓት ኢትዮጵያውያን ኣብዚ ቦታ ተማሂሮም ናብ ዓዶም ከይዶም ተመሳሳሊ ስራሕ ዘተኣታተው እንትህልው፡ ኣብ ከተማ መቐለ ብተመሳሳሊ ሽም 'መደበር' ተባሂሉ ዝጽዋዕ ቦታ ኣሎ። መግለጺ ስእሊ, መደበር ኣስመራ ኣብ ኣስመራ ዝነበረኒ ጻንሒት፡ ዝያዳ እቲ ክገልጾ ዝኽእል ሙቁርን ፍቕሪ ሰብን ከባብን ዘይተፈለዮ እዩ ነይሩ። ኣስመራ ጻዕዳ ተመሊሰ ክርእያ ዶ'ኾን እኸውን?
